นายกรัฐมนตรี ยืนยันดูแลกลุ่มชาติพันธุ์ตามหลักมนุษยธรรม ไม่ผลักดันกลับหากมีความเดือดร้อนจริง
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวถึงกรณีกลุ่มชาติพันธุ์ทะลักเข้าไทยจากสถานการณ์ความรุนแรงของเมียนมา ว่า ไม่ใช่การทะลักเข้าไทย ซึ่งจากการเจรจาและพูดคุยพบว่าที่อยู่อาศัยของกลุ่มดังกล่าวไม่ได้รับผลกระทบจากสถานการณ์ของเมียนมา จึงได้ขอให้เดินทางกลับพื้นที่เดิมก่อน โดยเป็นการพูดคุยกันด้วยดี ไม่มีการใช้กำลังหรืออาวุธขับไล่ ซึ่งหากสถานการณ์รุนแรงขึ้น ค่อยดำเนินการแก้ไขไปทีละขั้นตอน โดยไม่ต้องกังวลเพราะไทยมีประสบการณ์ด้านนี้มาหลายปี และมีศูนย์อพยพถึง 9 ศูนย์ แต่ทั้งนี้ยอมรับว่าต้องเตรียมการให้พร้อมหากมีการหลบหนีเข้าไทยอีก เพราะต้องดูแลตามหลักมนุษยธรรม ขณะเดียวกันกรณีนี้เป็นเรื่องของความมั่นคง ไม่จำเป็นต้องประกาศว่าจะดำเนินการอย่างไร ซึ่งเมื่อถึงเวลาตนเองจะตัดสินใจและรัฐบาลได้เตรียมแผนรองรับแล้ว ซึ่งหากจำเป็นที่จะเข้ามาก็ต้องดูแล แต่การจะเข้ามาก็ต้องถูกกฎหมาย เพราะเป็นเขตชายแดนไทย ยืนยันจะไม่มีการผลักดันกลับไปหากมีการสู้รบและความเดือดร้อนจริง เพราะจะปฏิเสธให้ความช่วยเหลือไม่ได้ แต่จะไปประกาศว่ายินดีที่จะเปิดประเทศรับก็คงไม่ได้เช่นกันอย่างไรก็ตาม ได้สั่งการให้หน่วยความมั่นคง ทั้งผู้บัญชาการทหารบก กระทรวงกลาโหมและสำนักงานตำรวจแห่งชาติ ดูแลและเตรียมแผนรองรับแล้ว ซึ่งเจ้าหน้าที่ก็มีวิธีดำเนินการ ส่วนจำเป็นจะต้องประสานงานกับองค์กรต่างประเทศ เช่น UNHCR หรือไม่ เห็นว่าไม่จำเป็นต้องประสาน เพราะองค์กรเหล่านี้เข้ามาดูแลอยู่แล้วส่วนที่ผู้ชุมนุมกลุ่มทะลุฟ้า นัดทำกิจกรรมเคลื่อนไหวทางการเมืองบริเวณหน้าทำเนียบรัฐบาล นายกรัฐมนตรี กล่าวว่า ให้ปฏิบัติตามขั้นตอนตามกฏหมาย เพราะไปห้ามใครไม่ได้